text: স্থানীয় কারখানার উৎপাদিত দেশের চাহিদার ৬০ ভাগ মোবাইলফোন
  লাষ্টনিউজ২৪ admin	 সর্বশেষ আপডেট Nov 16, 2020
  ষ্টাফ রিপোর্টার/- রোববার (১৫ নভেম্বর) টঙ্গীতে ফাইভ স্টার মোবাইল কোম্পানির নিজস্ব ভবনে কারখানা উদ্বোধন অনুষ্ঠানে প্রধান অতিথির বক্তব্যে ডাক ও টেলিযোগাযোগমন্ত্রী মোস্তাফা জব্বার জানান দেশের চাহিদার ৬০ ভাগ মোবাইলফোন স্থানীয় কারখানার উৎপাদিত হচ্ছে। ভার্চুয়ালি অনুষ্ঠানে যোগ দিয়ে বক্তব্য দেন মন্ত্রী।
  'আমদানি নির্ভর জাতি থেকে বাংলাদেশ এখন মোবাইল সেটসহ ডিজিটাল ডিভাইসের উৎপাদক ও রফতানিকারক দেশে রূপান্তর লাভ করেছে। আমরা আমেরিকায় মোবাইল রফতানি করছি। বিশ্বের ৮০টি দেশে আমরা সফটওয়্যার রফতানি করছি। সৌদি আরবে আইওটি (ইন্টারনেটে যুক্ত যন্ত্র বা ইন্টারনেট অব থিংস) ডিভাইস রফতানি হচ্ছে। নেপাল ও নাইজেরিয়ায় ল্যাপটপ ও কম্পিউটার রফতানি করছে বাংলাদেশ।'
  মন্ত্রী বলেন, 'দেশের চাহিদার ৬০ ভাগ স্থানীয় কারখানার উৎপাদিত মোবাইল থেকে মেটানো সম্ভব হচ্ছে। মেধাবী জাতি হিসেবে আমরা অতীতের শতশত বছরের পশ্চাদপদতা অতিক্রম করে চতুর্থ শিল্প বিপ্লবের অংশীদার। ডিজিটাল বাংলাদেশ এখন পৃথিবীর কাছে দৃষ্টান্ত।'
  ফাইভ স্টার মোবাইল কোম্পানির চেয়ারম্যান মো. অলিউল্লাহর সভাপতিত্বে অনুষ্ঠানে যুব ও ক্রীড়া প্রতিমন্ত্রী জাহিদ আহসান রাসেল, গাজীপুর মহানগর আওয়ামী লীগের সভাপতি আজমত উল্লাহ খান, গাজীপুর সিটি করপোরেশনের মেয়র মোহাম্মদ জাহাঙ্গীর আলম, বিটিআরসির চেয়ারম্যান মো. জহুরুল হক এবং বাংলাদেশ মুক্তিযোদ্ধা মহাজোট চেয়ারম্যান এবং বাংলাদেশ মুক্তিযোদ্ধা সংসদ কেন্দ্রীয় কমান্ড কাউন্সিলের প্রাক্তন মহাসচিব মনিরুল হক বক্তব্য রাখেন।
  মোস্তাফা জব্বার বলেন, 'পরিবর্তিত পরিস্থিতিতে ডিজিটাল ডিভাইস বিশেষ করে স্মার্টফোন মানুষের জীবনযাত্রায় শ্বাস-প্রশ্বাসের মতো অপরিহার্য। ১৯৬৪ সালে আইবিএম কম্পিউটারে যা করা যেত স্মার্টফোনে এখন এর চাইতে হাজার গুণ বেশি কিছু করা হচ্ছে।'
  তিনি বলেন, 'ফোর-জি মোবাইল নেটওয়ার্ক প্রত্যন্ত অঞ্চল পর্যন্ত সম্প্রসারণের কার্যক্রম চলছে। সরকারের যথাযথ পৃষ্ঠপোষকতার ফলে আমাদের সন্তানেরা রোবটও উৎপাদন করবে এবং বিদেশে তা রফতানি করবে এবং সেদিন বেশি দূরে নয়।'